35. schôdza NR SR - 14.deň - A. dopoludnia
Dátum: 2025-06-17
Poslanec: Mikulec, Roman (SLOVENSKO)
Druh vystúpenia: Vystúpenie v rozprave

Ďakujem pekne za slovo. Vážené kolegyne, kolegovia, vážený pán minister. Dúfam, že bude záujem o to čo budem hovoriť. Ale k skrátenému legislatívnemu konaniu k tejto novele zákona chcem len uviesť pár viet a to, že skrátené legislatívne konanie v tomto prípade je absolútne nedôvodné a len účelové. A tá argumentácia, ktorá odznela aj teraz pred chvíľou od pána ministra ale aj na Výbore pre obranu a bezpečnosť ráno, že cieľom teda skráteného legislatívneho konania majú byť nejaká záchrana alebo má byť nejaká záchrana hospodárskych škôd tak je absolútne irelevantná, pretože problém, ktorý táto novela má riešiť a to je to, že hasiči podávajú žaloby z dôvodu, že nie je započítavaný celkový čas, ktorý trávia na hasičských staniciach do ich pracovného času táto novela absolútne žiadnym spôsobom nerieši. To znamená, že tá argumentácia, že by mali byť nejaké hospodárske škody touto novelou zabránené je absolútne zbytočná a irelevantná aj z toho dôvodu, že táto novela nejakým spôsobom neodradí hasičov, aby žaloby jednak stiahli zo súdov. Dozvedeli sme sa dnes na výbore ráno, že tých žalôb je momentálne okolo 800. Sú už aj niektoré rozsudky, ktorými boli nariadené to, aby ministerstvo vnútra alebo teda v tomto prípade štát zaplatil hasičom tie škody, ktoré ony si nárokovali tým, že boli na pracovisku a nebolo im to zaplatené. A táto novela žiadnym spôsobom tento problém nerieši. Samotní hasiči sa vyjadrujú, že toto nepomôže k tomu, aby tie žaloby nejakým spôsobom nepodávali ďalej. Dokonca sa nejakým spôsobom vyjadril aj prvý víceprezident hasičského záchranného zboru pre média, ktorý tak isto povedal, že podľa neho táto novela nijakým spôsobom nezamedzí tomu, aby hasiči do budúcna tie žaloby dávali. Merito veci je v tom, že novela absolútne nerieši to, že by mali hasiči mať naozaj započítaný celkový čas, ktorý trávia na hasičských staniciach do pracovného času. Problémom je, že hasiči môžu mať aj podľa tej platnej smernice Európskej únie 48 hodinový pracovný čas. Dokonca podľa kolektívnej zmluvy majú len 37 a pol hodiny. A ten zbytok samozrejme do tých 48 hodín je im zarátavaný. No a potom novela prichádza s návrhom kedy by hasiči mali dobrovoľne súhlasiť s tým, že budú pracovať nadčas až do výšky 72 hodín v prípade, že teda to bude potrebné. A ja sa pýtam aký je dôvod na skrátené legislatívne konanie s uvádzaním argumentácie, že to má zabrániť hospodárskym škodám ak celá tá novela je postavená na nejakom dobrovoľnom súhlase hasičov, že budú robiť prácu nadčas alebo nebudú? Ak ty hasiči povedia, že nebudú robiť prácu nadčas tak čo sa stane? Bude im to prikázané alebo sa rozpadne hasičský záchranný zbor? Nebudú, nebude dostatok hliadok alebo teda čiat hasičských na to, aby zachraňovali, chodili hasiť alebo robili všetky tie úkony, ktoré robia pre občanov Slovenskej republiky? No zjavne asi nie. Verím, že to k tomu nepríde a tým pádom je absolútne nedôvodné teraz túto novelu prijímať v skrátenom legislatívnom konaní. Je to tak? Vážny problém, ktorý je tu od roku 2006, že si myslím, že by si to vyžadovalo a zaslúžilo najmä, keď chceme tým hasičom pomôcť a chceme tento problém vyriešiť systémovo, aby takýto zákon bol debatovaný a diskutovaný v medzirezortnom pripomienkovom konaní. Aby mali možnosť sa k tomu vyjadriť odbory, aby mali k tomu možnosť sa vyjadriť celá odborná verejnosť a teda samozrejme najmä hasiči. To v tomto prípade umožnené nebolo, pretože samotný odborári sa vyjadrujú v zmysle, že ony s takouto úpravou nesúhlasia s touto novelou majú vážne problémy a aj podľa odborárov nevyrieši ten zásadný problém a najmä ten teda najväčší problém a to, že hasiči jednoducho chcú mať zaplatený celkový čas, ktorý trávia na hasičských staniciach. Z toho to dôvodu dámy a páni ja vás chcem, síce je tu málo poslancov a predpokladám, že koaliční poslanci ani ich to nezaujíma ale v každom prípade chcem, aby to odznelo. Chcem alebo chcel by som požiadať, aby sa táto novela stiahla a aby bola prerokovaná v riadnom legislatívnom procese, aby bola daná do medzirezortného pripomienkového konania a tam, aby mali všetky relevantné strany možnosť sa vyjadriť k tomu, aby tento problém, ktorý tu je už roky od roku 2006 bol riešený systémovo a nie len zvýšením nejakých čiastok na pracovnú pohotovosť, ktorá tento problém absolútne nevyrieši. Ďakujem pekne za slovo. Skončil som.